CELEX: 62016TN0349
Language: hr
Date: 2016-06-30 00:00:00
Title: Predmet T-349/16: Tužba podnesena 30. lipnja 2016. – Bank Saderat Iran protiv Vijeća

22.8.2016   
            
            
               HR
            
            
               Službeni list Europske unije
            
            
               C 305/48
            
         Tužba podnesena 30. lipnja 2016. – Bank Saderat Iran protiv Vijeća
   (Predmet T-349/16)
   (2016/C 305/65)
   Jezik postupka: engleski
   
      Stranke
   
   
      Tužitelj: Bank Saderat Iran (Teheran, Iran) (zastupnici: T. de la Mare, QC, R. Blakeley, Barrister i S. Jeffrey, S. Ashley i A. Irvine, Solicitors)
   
      Tuženik: Vijeće Europske unije
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi Provedbenu uredbu Vijeća (EU) 2016/603 od 18. travnja 2016. o provedbi Uredbe (EU) br. 267/2012 o mjerama ograničavanja protiv Irana (SL 2016. L 104, str. 8.), i Odluku Vijeća (ZVSP) 2016/609 od 18. travnja 2016. o izmjeni Odluke 2010/413/ZVSP o mjerama ograničavanja protiv Irana, (SL 2016. L 104, str. 19.), u mjeri u kojoj se primjenjuju na tužitelja, i
            
         
               —
            
            
               naloži Vijeću snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe pet tužbenih razloga.
   
               1.
            
            
               Prvi tužbeni razlog temelji se na novom uvrštavanju tužitelja u travnju 2016. koje (i) čini povredu postupka i kao takvo zlouporabu ovlasti, (ii) je protivno tužiteljevu pravu na dobru upravu te je (iii) protivno načelima res judicata, pravne sigurnosti i pravomoćnosti.
            
         
               2.
            
            
               Drugi tužbeni razlog temelji se na tome što je ponovnim uvrštavanjem tužitelja u travnju 2016. povrijeđen članak 266. Ugovora o funkcioniranju Europske unije.
            
         
               3.
            
            
               Treći tužbeni razlog temelji se na tome da je ponovno uvrštavanje tužitelja u travnju 2016. zahvaćeno očitom pogreškom u ocjeni.
            
         
               4.
            
            
               Četvrti tužbeni razlog temelji se na tome da su ponovnim uvrštavanjem tužitelja u travnju 2016. povrijeđeni njegovo temeljno pravo na zaštitu njegova ugleda i imovine kao i načela proporcionalnosti i nediskriminacije.
            
         
               5.
            
            
               Peti tužbeni razlog temelji se na tome da se ponovno uvrštavanje tužitelja u travnju 2016. ne zahtijeva i nije u skladu sa Zajedničkim sveobuhvatnim akcijskim planom.